NOK อัดแคมเปญ “อยากเที่ยวเมืองไทย #ให้นกแอร์พาไป” หวังกระตุ้นท่องเที่ยว
NOK อัดแคมเปญ "อยากเที่ยวเมืองไทย #ให้นกแอร์พาไป" กระตุ้นท่องเที่ยว
20 ก.ค. 2563

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า นกแอร์ริเริ่มโครงการ “อยากเที่ยวเมืองไทย #ให้นกแอร์พาไป” เพื่อเป็นการกระตุ้นเศรษฐกิจองค์รวมในประเทศตามนโยบายภาครัฐ และตอบรับกระแสการท่องเที่ยววิถีใหม่แบบ New Normal โดยมีเหล่า Blogger เป็นผู้นำร่องการท่องเที่ยวตลอดช่วงฤดูฝนนี้
โดยจะเปิดกิจกรรมให้ผู้ใช้โซเชียลมีเดียได้ร่วมสนุกเพื่อลุ้นรับบัตรกำนัลโดยสารภายในประเทศและส่วนลดค่าบัตรโดยสารรวมมูลค่ากว่า 600,000 บาทให้ได้ตามรอยเหล่า Blogger ไปท่องเที่ยวกันให้สุขใจ พร้อมกับโปรโมชั่น และส่วนลดสุดพิเศษ
สำหรับช่วงที่ยังมีการระบาดของเชื้อไวรัสโควิด-19 นกแอร์ก็ยังไม่ได้ลดการ์ดลงแต่อย่างใด พร้อมทั้งยังชูมาตรการด้านความสะอาด “SHIELD” เพื่อเป็นโล่ป้องกันเชื้อไวรัสโควิด-19 และรักษามาตรฐานความสะอาดให้ผู้โดยสารได้สบายใจและมั่นใจได้เมื่อต้องเดินทางกับนกแอร์ โดยได้กำหนดมาตรการดังนี้
S: Social Distancing เว้นระยะห่างระหว่างยืนรอที่บริเวณจุดเช็กอิน หรือ บริเวณทางเข้าเครื่องบินอย่างน้อย 1 เมตร โดยสังเกตได้จากสัญลักษณ์ขานกที่ติดอยู่ที่พื้น
H: HEPA Filter เป็นระบบกรองอากาศที่ติดตั้งบนเครื่องบินทุกลำของนกแอร์ โดยสามารถดักจับฝุ่นละออง ไวรัส และเชื้อแบคทีเรียที่มีขนาดเล็กมากถึง 0.3 ไมครอน ซึ่งมีประสิทธิภาพในการป้องกันมากถึง 99.97%
I: Increase frequency of handwashing รณรงค์ให้พนักงานและผู้โดยสารล้างมือด้วยเจลแอลกอฮอล์ที่มีความเข้มข้นอย่างน้อย 70% หรือ สบู่อย่างสม่ำเสมอ ๆ เพื่อลดโอกาสการติดเชื้อ
E: Equipped protection gear พนักงานทุกคนจะสวมใส่อุปกรณ์ป้องกันการแพร่กระจายเชื้อทางการหายใจ เช่น หน้ากากอนามัย เป็นต้น
L: Long distance flight สำหรับเที่ยวบินที่มีระยะบินไกล สายการบินจะเตรียมที่นั่งอย่างน้อย 2 แถวสุดท้ายไว้ ในกรณีที่พบผู้โดยสารที่มีอาการน่าสงสัย รวมถึงแยกห้องน้ำไว้ให้ใช้โดยเฉพาะ
D: Deep cleaning พนักงานจะทำความสะอาดจุดสัมผัส 34 จุดที่ ผู้โดยสารและลูกเรือมีโอกาสสัมผัสบ่อย รวมถึงการทำความสะอาดแบบขั้นสุดในทุก ๆ คืนหลังจากเที่ยวบินสุดท้าย